**Нұр-Сұлтан қаласы**

**№67 гимназияның бастауыш сынып мұғалімі**

**Нугербекова Марал Сембекқызы**

**Әліппе қандай болуы керек?**

Ұстаздардың бас ұстазы Білім және Ғылым министрі Асхат Аймағамбетовтың «Әліппе» жайлы беріп жатқан сұхбатына ден қойған едім. «Әліппе қайта оралады» деген сөзі жаныма қуаныш сыйлап, шабыттандырып жіберді. Бүгінге дейін білім ордала­рының табалдырығын алғаш аттаған кез келген оқушының алғаш таны­ғаны «Әліппе» болды. Сол себепті де «Әліппе» әр адамға ыстық көрінеді. Әліппе – бар кітапқа бас болған, барлық ілім-ғылымды үйренудің бірінші баспалдағы. «Әліппе» атауының өзі жүрекке жылы, көңілге қонымды, құлаққа жағымды естіледі. Сонау бір ғасырлық тарихы бар әліппенің мектеп бағдарламасына оралатыны, әсіресе, болашақ әліппе оқулығы қазақ әліппесі мен қазақ тілі оқулығының атасы, ұлт ұстазы Ахмет Бай­тұрсынұлы әдістемесіне негізделеді дегенді естігенде, төбем көкке жеткендей кеудемді мақтаныш сезімі кернеді. Алайда, бар кітапқа бас бол­ған «Әліппенің» енді қан­дай нұсқада, қандай мазмұнмен шығатыны көпшілікті алаң­да­тып отыр.

Кез келген оқулық білім бе­ру стандартына негізделіп, оқу бағдарламасына сәйкес жазылатын болғандықтан, алдымен сол пәннің оқу бағдарламасы дұрыс болу керек. Бағдарламаны сынақтан өткізіп, кемшілік болмауын қадағалау керек. Себебі, бағдарлама дұрыс болмаса, оқулықта кемшіліктер орын алады. Сондықтан алдымен оқулықты емес, оқу бағдарламасын жан-жақты зерттеп, ғалым, оқытушы, әдіскер, мұғалім арасында жүйелі сабақтастықтың нәтижесінде талқыланып, сараптама жасалуы керек деп ойлаймын.

Иә, қазақ қайраткері, рухани көсем Ахмет бабам ізін салған алғашқы оқу құралы - білімнің алғашқы баспалдағы, ғылымның бастауы. Әліппе дәл қазіргі уақытта қандай болу қажет деген ой мені де мазалап, толғандырды. Қара тану, ақ пен қараны ажырату, жақсы мен жаманды болжай алу – Әліппеден басталады. Қазіргі сандық технология дамыған заманда бүгінгі балаларды қызықтыру, оларды таң қалдырудың өзі қиын, үлкен күш-жігерді талап етеді.

ХХІ ғасыр баласы, қазақтың қара домалағы, ұлттың ұрпақ жалғасы – әлем деңгейінде білімді азамат болу үшін «Әліппе» сол талапқа сай өзгеріске еніп, жасалу қажет. Сол себепті «Әліппе» оқулығы заманауи талаптарға сай, болашақ ұрпақтың бойына ұлттық құндылықтарды сіңіріп тәрбиелеуге бағытталған бүгінгі балаларды оқуға құштар ете алатындай, жаңа талаптарға сай әзірленуі тиіс. Ол қандай талаптар? Негізгілеріне тоқталып өтейін: оқулық оқу бағдарламасының логикасына сәйкес келуі, оқулықта берілетін материал қысқа, нақты, түсінікті, ғылымға негізделген, жүйелі, қарапайымнан күрделіге, жеңілден ауырға қағидатын ұстануы, сонымен қатар алты жасар баланың қызығушылығын, қабылдауын, ақыл-ойының, есінің ерекшеліктерін ескеріп, танымға, тәжірибеге деген қызығушылығын оятып, білім мен тәжірибелік іс-әрекетке деген сұранысты дамытуы, оқу материалына қосымша жұмыс дәптері т.б. оқу әдістемелік құралдарын енгізіп, өздігінен білім алуға және шығармашылыққа итермелеуі, оқу материалын меңгеруді жеңілдететіндей иллюстрациялардың эстетикалық талаптарға сай безендірілуі қажет. Әрі алты жасар баланың көру қабілеті суретке құмар болғандықтан берілген сурет жас ерекшелігіне сай, психолингвистикалық талаптарды сақтай отырып, ұлттық салт-дәстүр негізін басшылыққа алғаны жөн. Алғашқы оқулықтың әр бетінен ұлттық құндылықтың иісі аңқып, ұлттық педагогика негізінде жасалса деген ұсынысым бар. Жер бетінде қазақтай халық бар екенін , онық бай, әрі батыр екенін, мекендеген ұлан ғайыр кең байтақ жері бар екенін, өткен ғасырлар мен уақыт белестері дәлеледеп, тарих беттеріне жазып кеткен. Сол бабадан қалған қазына мұрамызды көздің қарашығындай сақтап, келер ұрпаққа қалдыру – ХХІ ғасыр қазағының міндеті. Ендеше дінімізді сақтап, тілімізді жоғалтпау – білімді болудың алғы шарты. Сол алғы шарттың құралы – «Әліппе» болуға тиіс. Әліппе тек сауат ашу оқулығы ғана емес, әліппе – әріптері арқылы қараңғыдан жарыққа жетелеп оқуға үйретсе, суреттері арқылы қоршаған орта құпияларын зерттеумен қатар, бояу қанықтарын тануды көздейді. Әріптен буын, буыннан сөз, сөзден сөйлем, сөйлемнен мәтін құрай білуге жетелей отырып,алғашқы оқулық ғылыми-педагогикалық, әдістемелік, дидактикалық, психолингвистикалық, гигиеналық талаптарға сай құрылып, зерделенуі шарт.

Сөзімді қорытындылай келе, Әліппе – жарқын болашақтың кілті болса, Әліппені халқыммен қауыштыруға ат салысып, еңбек еткен білімді де білікті азаматтарымызға ақ алғыстан басқа айтарым жоқ. Ендеше, болашақ Әліппе – жас ұрпақты табиғаттың сан қырлы тылсым құпияларын өз зердесімен түсіне білген, медицинаның емдеу жолдарын да аша білген, жермен сырласып, желмен мұңдасатын, рухани бай, ұлттық құндылықтармен қаруланған қазақ ұлтының білімді ұл-қыздарын тәрбиелеу құралына айналса екен деген тілекпен аяқтаймын.